Komission päätös,

tehty 6 päivänä elokuuta 2001,

yhteisön osallistumisesta tietyissä Kaakkois-Euroopan osissa suu- ja sorkkataudin torjumiseksi toteutettujen toimenpiteiden rahoitukseen

(tiedoksiannettu numerolla K(2001) 2470)

(ETA:n kannalta merkityksellinen teksti)

(2001/606/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY(1), sellaisena kuin se on viimeksi muutettuna neuvoston päätöksellä 2001/12/EY(2), ja erityisesti sen 13 artiklan,

sekä katsoo seuraavaa:

(1) A-, O- ja ASIA 1 -tyyppien suu- ja sorkkatauti on endeemistä Anatoliassa Turkissa. Suu- ja sorkkatauti viruksen erilaisten tyyppien ja alatyyppien esiintyminen Turkissa uhkaa suoraan yhteisöä, erityisesti Kreikkaa, sekä Bulgariaa.

(2) Kun ASIA 1 -tyypin suu- ja sorkkatautia esiintyi Anatolian länsiosissa, komissio toimitti Turkille rokotetta vuoden 2000 heinäkuussa päätöksen 2000/494/EY(3) säännösten mukaisesti. Rokotuskampanjan päättymisen jälkeen elintarvike- ja eläinlääkintätoimisto sekä YK:n elintarvike- ja maatalousjärjestön (FAO) suu- ja sorkkataudin vastainen Euroopan toimikunta (EUFMD) tekivät yhdessä eläinlääkinnällisen tarkastuskäynnin alueelle vuoden 2000 lokakuussa. Tarkastuskäynnin perusteella annettiin joitakin suosituksia Traakiassa Turkissa yhteisön tuella toteutettujen rokotuskampanjoiden kehittämiseksi.

(3) Turkin toimivaltaisena viranomaisena toimiva maataloudesta ja maaseudusta vastaava ministeriö ilmoitti virallisesti 29 päivänä kesäkuuta 2001 O1-tyypin suu- ja sorkkatautitapauksesta Tekirdagin maakunnassa Traakiassa lähellä Kreikan rajaa.

(4) Lisäksi Pirbrightissa Yhdistyneessä kuningaskunnassa sijaitseva suu- ja sorkkataudista vastaava maailman vertailulaboratorio on todennut in vitro -testien avulla, että tähän saakka Turkissa käytetty O1-Manisa-rokotuskanta antaa rajoitetun ristikkäissuojan joillekin Turkissa esiintyville ja maailman vertailulaboratorion kuvaamille O1-isolaateille. Samoista testeistä kävi kuitenkin ilmi, että O 1BFS -rokotekanta, jota on yhteisön antigeenivarastoissa, antaa paremman ristikkäissuojan.

(5) Epidemiologinen tilanne vaatii yhteisön Turkille antamaa välitöntä tukea suu- ja sorkkataudin vastaisten hätärokotusten tekemiseksi kaikille Traakiassa oleville, taudille alttiisiin lajeihin kuuluville eläimille. Turkin toimivaltainen viranomainen on esittänyt komissiolle pyynnön tällaisesta tuesta. On myös välttämätöntä valmistautua naapurimaissa epidemiologisen tilanteen niin vaatiessa tehtäviin hätärokotuksiin.

(6) Yhteisön yhteistyöstä elintarvike- ja maatalousjärjestön kanssa erityisesti Euroopan komission toteuttamien suu- ja sorkkataudin torjuntatoimenpiteiden osalta 30 päivänä maaliskuuta 2001 tehdyn komission päätöksen 2001/300/EY(4) mukaisesti suu- ja sorkkataudin torjunnan yhteensovittaminen Turkin Traakiassa, rokotuskampanjoiden järjestäminen ja valvonta mukaan luettuna, kuuluu täytäntöönpanosopimukseen.

(7) Turkin toimivaltaiset viranomaiset ovat luvanneet, että Turkin Traakiassa olevat taudille alttiisiin lajeihin kuuluvat kotieläimet rokotetaan viipymättä suu- ja sorkkatautiviruksen serotyyppejä O1, A ja ASIA 1 vastaan Turkin suu- ja sorkkataudin torjuntaohjelman osana.

(8) Vaikuttaa aiheelliselta valtuuttaa terveys- ja kuluttaja-asioiden pääosaston pääjohtaja sopimaan tarvittavista järjestelyistä Euroopan komission ja FAO:n välisenä kirjeenvaihtona, jotta tarvittavat määrät kolmoisrokotetta, joka on riittävän tehokas nykyhetkellä Traakiassa esiintyviä suu- ja sorkkatautiviruksen serotyyppejä vastaan, voidaan ostaa ja toimittaa Turkkiin. Lisäksi FAO:n suu- ja sorkkataudin vastainen Euroopan toimikunta (EUFMD) järjestää eurooppalaisten suu- ja sorkkatautiasiantuntijoiden paikalla tekemän tarkastuksen sen varmistamiseksi, että toimitettua rokotetta käytetään tehokkaasti ja edellisen tarkastusmatkan suositukset huomioidaan, ja valvoo yhteistyössä EUFMD:n tutkimusryhmän asiantuntijoiden kanssa Turkin viranomaisten rokotuskampanjan seuraamiseksi järjestämää serologista valvontaohjelmaa.

(9) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset,

ON TEHNYT TÄMÄN PÄÄTÖKSEN:

1 artikla

1. Komission päätöksen 2001/300/EY mukaisesti rahastoa 911100/MTF/INT/003/ETY käytetään seuraaviin toimiin:

a) ostetaan 1500000 annosta AlOH3-adjuvanttia sisältävää, 6 PD50 -tehoista kolmoisrokotetta suu- ja sorkkatautiviruksen O1-, A-Iran 96- ja ASIA 1 -tyyppejä vastaan,

b) toimitetaan 1300000 annosta a alakohdassa tarkoitettua rokotetta Pendik-instituuttiin Turkkiin Turkin Traakiassa - erityisesti Edirnen, Kirklarelin ja Tekirdagin maakunnissa sekä Canakkalen ja Istanbulin maakuntien Euroopan puoleisissa osissa - Turkin toimivaltaisten viranomaisten Euroopan komissiolle toimittaman rokotusohjelman mukaisesti suoritettavia hätärokotuksia varten,

c) varastoidaan valmistajan tiloihin 200000 annosta a alakohdassa tarkoitettua rokotetta epidemiologisen tilanteen niin vaatiessa tehtäviä hätärokotuksia varten,

d) eurooppalaiset asiantuntijat tarkastavat rokotuskampanjan paikalla,

e) Turkin viranomaiset järjestävät serologisen valvontaohjelman rokotuskampanjan seuraamiseksi ja tautitilanteen arvioimiseksi.

2. Terveys- ja kuluttaja-asioiden pääosaston pääjohtaja valtuutetaan sopimaan YK:n elintarvike- ja maatalousjärjestön (FAO) suu- ja sorkkataudin vastaisen Euroopan toimikunnan (EUFMD) kanssa 1 kohdassa säädettyjen toimenpiteiden täytäntöönpanemiseksi tarvittavista järjestelyistä.

2 artikla

Tämä päätös on osoitettu kaikille jäsenvaltioille.

Tehty Brysselissä 6 päivänä elokuuta 2001.

Komission puolesta

David Byrne

Komission jäsen

(1) EYVL L 224, 18.8.1990, s. 19.

(2) EYVL L 3, 6.1.2001, s. 27.

(3) EYVL L 199, 5.8.2000, s. 85.

(4) EYVL L 102, 12.4.2001, s. 71.